text: Stor plan for Jelling i gang  
  03 august 2012 kl. 08.49
  Den ny omfartsvej Mangehøje indvies i dag i Jelling. Samtidig tager Vejle Kommune første spadestik til den store monumentplan i Jelling.
  I disse dage er Jelling midtby under stor forandring - det ene hus efter det andet rives ned.
  Indtil videre er otte huse og forretninger revet ned for at give plads til det store monumentområde omkring gravhøjene i Jelling. Nedrivningen er en del af en større plan, der skal give åbenhed til området og en samlet oplevelse af gravhøje, Jelling-sten og kirke.
  
  125 mill. kr. 
  Det er borgmester Arne Sigtenbjerggaard og direktør Henrik Tvarnøe fra A.P. Møller og Hustru Chastine Mc-Kinney Møllers Fond til almene Formaal, der både indvier den nye omfartsvej og senere tager første spadestik til det nye monumentområde til 125 mill. kr.
  
  Lang proces 
  - Det er helt fantastisk, at vi nu er nået så langt, at vi kan tage det første spadestik. Det har været en lang proces, men på sidste byrådsmøde inden sommerferien, var det et enigt byråd, der vedtog lokalplanen for monumentområdet i Jelling, udtaler Borgmester Arne Sigtenbjerggaard.
  